Id-Deċiżjoni tal-Kummissjoni
ta' l-20 ta' Ġunju 1994
li tistabbilixxi l-kondizzjonijiet speċjali li jirregolaw l-importazzjoni ta' prodotti tas-sajd u l-akkwakultura li joriġinaw fi New Zealand
(94/448/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet sanitarji għall-produzzjoni u t-tqegħid fis-suq tal-prodotti tas-sajd, [1] u b'mod partikolari l-Artikolu 11(1) tiegħu,
Billi grupp ta' esperti tal-Kummissjoni għamlu żjara ta' spezzjoni fi New Zealand sabiex jivverifikaw il-kondizzjonijiet li fihom il-prodotti tas-sajd jiġu prodotti, maħżuna u mibgħuta fil-Komunità;
Billi d-dispożizzjonijiet tal-leġislazzjoni ta' New Zealand dwar l-ispezzjoni u l-monitorjar sanitarji tal-prodotti tas-sajd jistghu jkunu kkunsidrati ekwivalenti għal dawk stabbiliti fid-Direttiva 91/493/KEE;
Billi, fi New Zealand, il-Ministeru tal-Biedja u s-Sajd (MAF) huwa kapaċi jivverifika b'mod effettiv l-applikazzjoni tal-liġijiet fis-seħħ;
Billi l-proċedura għall-kisba taċ-ċertifikazzjoni riferita f'punt (a) ta' l-Artikolu 11(4) tad-Direttiva 91/493/KEE trid tkopri wkoll id-definizzjoni tal-kampjun taċ-ċertifikat, il-ħtiġiet minimi li għandhom x'jaqsmu mal-lingwa (lingwi) li fiha jrid isir l-abbozz u l-grad tal-persuna li tingħata l-poter li tiffirmah;
Billi, skond punt (b) ta' l-Artikolu 11(4) tad-Direttiva 91/493/KEE, għandha titwaħħal marka mal-pakketti tal-prodotti tas-sajd li tagħti l-isem tal-pajjiż terz u n-numru ta' approvazzjoni ta' l-istabbiliment ta' oriġini;
Billi, skond punt (c) ta' l-Artikolu 11(4) tad-Direttiva 91/493/KEE, għandha ssir lista ta' stabbilimenti approvati; billi din il-lista għandha ssir fuq il-bażi ta' komunikazzjoni mill-MAF lill-Kummissjoni; billi huwa għaldaqstant l-MAF li għandu jiżgura l-konformità mad-dispożizzjonijiet stabbiliti fl-Artikolu 11(4) tad-Direttiva 91/493/KEE;
Billi l-MAF ipprovda assigurazzjonijiet uffiċjali rigward il-konformità mar-regoli stabbiliti f'Kapitolu V ta' l-Anness tad-Direttiva 91/493/KEE u rigward il-konformità ma' ħtiġiet ekwivalenti għal dawk stabbiliti b'dik id-Direttiva għall-approvazzjoni ta' stabbilimenti;
Billi l-miżuri provduti f'din id-Deċiżjoni jaqblu ma' l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-Ministeru tal-Biedja u s-Sajd (MAF) huwa rikonoxxut bħala l-awtorità kompetenti fi New Zealand għall-verifikar u ċ-ċertifikar tal-konformità tal-prodotti tas-sajd u akkwakultura mal-ħtiġiet tad-Direttiva 91/493/KEE.
Artikolu 2
Il-prodotti tas-sajd u akkwakultura li joriġinaw fi New Zealand, iridu jissodisfaw il-kondizzjonijiet li ġejjin:
1. kull kunsinna trid ikollha magħha ċertifikat sanitarju oriġinali u numerat, mimli kif xieraq, iffirmat, iddatat u li jikkonsisti minn karta waħda skond il-mudell fl-Anness A ta' din id-Deċiżjoni;
2. il-prodotti jridu jiġu minn stabbilimenti approvati mill-lista fl-Anness B ta' din id-Deċiżjoni;
3. ħlief fil-każ ta' prodotti tas-sajd iffriżati, fi kwantitajiet kbar u intiżi għall-fabbrikazzjoni ta' l-ikel ippreservat, kull pakkett irid iġorr il-kliem "New Zealand" u n-numru ta' approvazzjoni ta' l-istabbiliment ta' oriġini f'ittri indelibbli.
Artikolu 3
1. Iċ-ċertifikati riferiti fl-Artikolu 2(1) iridu jsiru f'mill-inqas lingwa uffiċjali waħda ta' l-Istat Membru fejn isir il-kontroll.
2. Iċ-ċertifikati għandhom ikollhom l-isem, il-kompetenza u l-firma tar-rappresentat tal-MAF u t-timbru uffiċjali ta' dan ta' l-aħħar b'kulur differenti minn dak ta' endorsjar ieħor.
Artikolu 4
Din id-Deċiżjoni għandha tibda tapplika mill-1 ta' Settembru 1994.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fl-20 ta' Ġunju 1994.